title: Σύσταση (ΕΕ) 2021/1433 της Επιτροπής της 1ης Σεπτεμβρίου 2021 σχετικά με τις διαδικασίες αξιολόγησης της συμμόρφωσης και εποπτείας της αγοράς στο πλαίσιο της απειλής COVID-19

text:
               2.9.2021

               EL

               Επίσημη Εφημερίδα της Ευρωπαϊκής Ένωσης

               L 310/1

      ΣΥΣΤΑΣΗ (ΕΕ) 2021/1433 ΤΗΣ ΕΠΙΤΡΟΠΗΣ
      της 1ης Σεπτεμβρίου 2021
      σχετικά με τις διαδικασίες αξιολόγησης της συμμόρφωσης και εποπτείας της αγοράς στο πλαίσιο της απειλής COVID-19
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
      Εκτιμώντας τα ακόλουθα:

                  (1)

                  Στις αρχές του 2020, η πανδημία του COVID-19 προκάλεσε μια άνευ προηγουμένου και εκθετική αύξηση της ζήτησης στην αγορά της ΕΕ για μέσα ατομικής προστασίας (εφεξής «ΜΑΠ»), όπως μάσκες προσώπου, γάντια, προστατευτικές φόρμες ή προστατευτικά γυαλιά, και για ιατροτεχνολογικά προϊόντα όπως χειρουργικές μάσκες, γάντια εξέτασης και ορισμένους τύπους ποδιάς. Ιδιαίτερα η αλυσίδα εφοδιασμού για ορισμένα είδη ΜΑΠ, όπως οι μάσκες μίας χρήσης, δέχθηκε σοβαρή πίεση. Επιπλέον, η παγκόσμια αλυσίδα εφοδιασμού για τέτοια προϊόντα έχει υποστεί σοβαρές διαταραχές, γεγονός που έχει επιπτώσεις και στην αγορά της ΕΕ.

                  (2)

                  Οι οικονομικοί φορείς που δραστηριοποιούνται σε ολόκληρη την ΕΕ εργάζονται ακατάπαυστα για να αυξήσουν τη δυναμικότητα παραγωγής και διανομής τους. Προκειμένου να μετριαστούν οι επιπτώσεις των διαφόρων παραβιάσεων, οι οικονομικοί φορείς έχουν συχνά επανασχεδιάσει τις αλυσίδες εφοδιασμού τους, ξεκινώντας νέες γραμμές παραγωγής και/ή διαφοροποιώντας τη βάση των προμηθευτών τους.

                  (3)

                  Οι απαιτήσεις για τον σχεδιασμό και την κατασκευή μέσων ατομικής προστασίας, καθώς και για τη διάθεσή τους στην αγορά, καθορίζονται στον κανονισμό (ΕΕ) 2016/425 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τα μέσα ατομικής προστασίας και για την κατάργηση της οδηγίας 89/686/ΕΟΚ του Συμβουλίου (1).

                  (4)

                  Οι απαιτήσεις για τον σχεδιασμό, την κατασκευή και τη διάθεση στην αγορά ιατροτεχνολογικών προϊόντων καθορίζονται στον κανονισμό (ΕΕ) 2017/745 του Ευρωπαϊκού Κοινοβουλίου και του Συμβουλίου, της 5ης Απριλίου 2017, για τα ιατροτεχνολογικά προϊόντα, για την τροποποίηση της οδηγίας 2001/83/ΕΚ, του κανονισμού (ΕΚ) αριθ. 178/2002 και του κανονισμού (ΕΚ) αριθ. 1223/2009 και για την κατάργηση των οδηγιών του Συμβουλίου 90/385/ΕΟΚ και 93/42/ΕΟΚ (2), που κατάργησε την οδηγία 93/42/ΕΟΚ του Συμβουλίου, της 14ης Ιουνίου 1993, σχετικά με ιατροτεχνολογικά προϊόντα (3) με ισχύ από τις 26 Μαΐου 2021.

                  (5)

                  Οι μάσκες μίας χρήσης και πολλαπλής χρήσης, που εξασφαλίζουν προστασία από κινδύνους σωματιδιακής φύσης, οι ολόσωμες φόρμες μίας χρήσης και πολλαπλής χρήσης, τα γάντια και τα προστατευτικά γυαλιά που χρησιμοποιούνται για την πρόληψη και την προστασία από επιβλαβείς βιολογικούς παράγοντες, όπως οι ιοί, είναι προϊόντα που εμπίπτουν στο πεδίο εφαρμογής του κανονισμού (ΕΕ) 2016/425.

                  (6)

                  Οι χειρουργικές μάσκες, τα γάντια εξέτασης και ορισμένοι τύποι ποδιών είναι προϊόντα που εμπίπτουν στο πεδίο εφαρμογής του κανονισμού (ΕΕ) 2017/745 και της καταργηθείσας οδηγίας 93/42/ΕΟΚ.

                  (7)

                  Στο πλαίσιο της απειλής COVID-19, τα ΜΑΠ και τα ιατροτεχνολογικά προϊόντα αυτού του είδους έχουν αποδειχθεί ότι είναι απαραίτητα για τους εργαζομένους στον τομέα της υγείας, το προσωπικό πρώτης επέμβασης και το λοιπό προσωπικό που συμμετέχει στις προσπάθειες για τη συγκράτηση του ιού και την αποτροπή της περαιτέρω εξάπλωσης του.

                  (8)

                  Ο κανονισμός (ΕΕ) 2016/425 εναρμονίζει πλήρως τους κανόνες για τον σχεδιασμό, την κατασκευή και τη διάθεση μέσων ατομικής προστασίας στην αγορά της Ένωσης και καθορίζει ορισμένες ουσιώδεις απαιτήσεις υγείας και ασφάλειας για τα ΜΑΠ, με βάση την ταξινόμηση των ΜΑΠ ανάλογα με τον κίνδυνο ενάντια στον οποίο προορίζονται να παρέχουν προστασία. Επομένως, τα είδη ΜΑΠ που κατασκευάζονται σύμφωνα με τον κανονισμό (ΕΕ) 2016/425 μπορούν να κυκλοφορούν ελεύθερα σε ολόκληρη την εσωτερική αγορά και τα κράτη μέλη δεν επιτρέπεται να θεσπίζουν πρόσθετες και αποκλίνουσες απαιτήσεις όσον αφορά την κατασκευή και τη διάθεση τέτοιων προϊόντων στην αγορά.

                  (9)

                  Ο κανονισμός (ΕΕ) 2017/745, όπως και η καταργηθείσα οδηγία 93/42/ΕΟΚ, εναρμονίζει πλήρως τους κανόνες για τον σχεδιασμό, την κατασκευή και τη διάθεση ιατροτεχνολογικών προϊόντων στην αγορά της Ένωσης και θέτει ορισμένες γενικές απαιτήσεις ασφάλειας και επιδόσεων, με βάση την ταξινόμηση των ιατροτεχνολογικών προϊόντων ανάλογα με συγκεκριμένους κανόνες που διέπονται από τον επιδιωκόμενο σκοπό των συσκευών. Έτσι, τα προϊόντα που κατασκευάζονται σύμφωνα με τον κανονισμό (ΕΕ) 2017/745 και την οδηγία 93/42/ΕΟΚ υπό ορισμένες συνθήκες μπορούν να κυκλοφορούν ελεύθερα σε όλη την εσωτερική αγορά και τα κράτη μέλη δεν μπορούν να εισάγουν πρόσθετες και αποκλίνουσες απαιτήσεις όσον αφορά την κατασκευή και τη διάθεση στην αγορά τέτοιων προϊόντων.

                  (10)

                  Τα ΜΑΠ που προορίζονται να προστατεύσουν από επιβλαβείς βιολογικούς παράγοντες, όπως οι ιοί, παρατίθενται στο Παράρτημα Ι του κανονισμού (ΕΕ) 2016/425 ως κατηγορία III, το οποίο περιλαμβάνει αποκλειστικά τους κινδύνους που μπορεί να προκαλέσουν «πολύ σοβαρές συνέπειες όπως θάνατο ή μη αναστρέψιμη βλάβη στην υγεία».

                  (11)

                  Τα ιατροτεχνολογικά προϊόντα ως μη επεμβατικές συσκευές ανήκουν στην κατηγορία Ι, εκτός εάν ισχύουν ειδικοί κανόνες.

                  (12)

                  Σύμφωνα με το άρθρο 8 του κανονισμού (ΕΕ) 2016/425, προκειμένου να διαθέσουν προϊόντα ΜΑΠ στην αγορά, οι κατασκευαστές εκτελούν τις εφαρμοστέες διαδικασίες αξιολόγησης της συμμόρφωσης και, όταν η συμμόρφωση με τις εφαρμοστέες ουσιώδεις απαιτήσεις υγείας και ασφάλειας έχει αποδειχθεί με την κατάλληλη διαδικασία, τοποθετούν τη σήμανση CE.

                  (13)

                  Σύμφωνα με το άρθρο 52 του κανονισμού (ΕΕ) 2017/745 και το άρθρο 11 της καταργηθείσας οδηγίας 93/42/ΕΟΚ, προκειμένου να διαθέσουν ιατροτεχνολογικά προϊόντα στην αγορά, οι κατασκευαστές εκτελούν τις εφαρμοστέες διαδικασίες αξιολόγησης της συμμόρφωσης και, εφόσον η συμμόρφωση με τις εφαρμοστέες γενικές απαιτήσεις ασφάλειας και επιδόσεων αποδειχθεί με την κατάλληλη διαδικασία, τοποθετούν τη σήμανση CE. Παρεκκλίσεις από τις διαδικασίες αξιολόγησης της συμμόρφωσης μπορούν να εγκρίνονται από τα κράτη μέλη, κατόπιν δεόντως αιτιολογημένου αιτήματος, προκειμένου να διατεθούν στην αγορά και να τεθούν σε χρήση, στο έδαφος του οικείου κράτους μέλους, συγκεκριμένες συσκευές των οποίων η χρήση είναι προς όφελος της δημόσιας υγείας ή της ασφάλειας ή υγείας των ασθενών.

                  (14)

                  Ο κανονισμός (ΕΕ) 2016/425 είναι ουδέτερος από τεχνολογική άποψη και δεν θεσπίζει συγκεκριμένες υποχρεωτικές τεχνικές λύσεις για τον σχεδιασμό των προϊόντων ΜΑΠ. Αντ’ αυτού, το παράρτημα II του κανονισμού (ΕΕ) 2016/425 καθορίζει τις ουσιώδεις απαιτήσεις υγείας και ασφάλειας τις οποίες θα πρέπει να πληρούν τα ΜΑΠ προκειμένου να διατίθενται στην αγορά και να κυκλοφορούν ελεύθερα σε ολόκληρη την αγορά της ΕΕ.

                  (15)

                  Ο κανονισμός (ΕΕ) 2017/745, όπως και η καταργηθείσα οδηγία 93/42/ΕΟΚ, είναι ουδέτερος από τεχνολογική άποψη και δεν θεσπίζει ειδικές υποχρεωτικές τεχνικές λύσεις για τον σχεδιασμό ιατροτεχνολογικών προϊόντων. Αντ’ αυτού, το παράρτημα I του κανονισμού (ΕΕ) 2017/745 καθορίζει τις γενικές απαιτήσεις ασφάλειας και επιδόσεων, τις οποίες θα πρέπει να πληρούν τα ιατροτεχνολογικά προϊόντα προκειμένου να διατίθενται στην αγορά και να κυκλοφορούν ελεύθερα σε ολόκληρη την αγορά της ΕΕ.

                  (16)

                  Το άρθρο 19 του κανονισμού (ΕΕ) 2016/425 καθορίζει τις ειδικές διαδικασίες αξιολόγησης της συμμόρφωσης που ισχύουν για τις διάφορες κατηγορίες των ΜΑΠ. Σύμφωνα με το εν λόγω άρθρο, τα είδη ΜΑΠ της κατηγορίας III, όπως εκείνα που έχουν σχεδιαστεί για να παρέχουν προστασία από επιβλαβείς βιολογικούς παράγοντες, πρέπει να υποβάλλονται σε συγκεκριμένο συνδυασμό διαδικασιών αξιολόγησης της συμμόρφωσης, οι οποίες περιγράφονται στα παραρτήματα V, VII και VIII του ίδιου κανονισμού. Για κάθε μία από τις διαφορετικές διαδικασίες αξιολόγησης της συμμόρφωσης που μπορούν να χρησιμοποιούνται, απαιτείται η υποχρεωτική συμμετοχή ενός τρίτου οργανισμού αξιολόγησης της συμμόρφωσης.

                  (17)

                  Το άρθρο 52 του κανονισμού (ΕΕ) 2017/745 καθορίζει τις συγκεκριμένες διαδικασίες αξιολόγησης της συμμόρφωσης που ισχύουν για τις διάφορες κατηγορίες ιατροτεχνολογικών προϊόντων. Σύμφωνα με τα εν λόγω άρθρα, τα ιατροτεχνολογικά προϊόντα που εμπίπτουν στην κατηγορία Ι, εκτός των προϊόντων επί παραγγελία ή υπό έρευνα, θα πρέπει να υποβάλλονται στη διαδικασία αξιολόγησης της πιστότητας / εκτίμησης της συμμόρφωσης για τη δήλωση πιστότητας ΕΚ / συμμόρφωσης ΕΕ, χωρίς τη συμμετοχή τρίτου οργανισμού αξιολόγησης της συμμόρφωσης.

                  (18)

                  Οι κοινοποιημένοι οργανισμοί είναι οι οργανισμοί αξιολόγησης της συμμόρφωσης που ορίζονται από τα κράτη μέλη και είναι εξουσιοδοτημένοι να εκτελούν καθήκοντα αξιολόγησης της συμμόρφωσης ως τρίτοι, σύμφωνα με τον κανονισμό (ΕΕ) 2016/425. Σύμφωνα με το άρθρο 24 παράγραφος 6 και το σημείο 4 στοιχείο στ) του παραρτήματος V του κανονισμού (ΕΕ) 2016/425, οι κοινοποιημένοι οργανισμοί υποχρεούνται να αξιολογούν κατά πόσον ένα προϊόν ΜΑΠ πληροί τις εφαρμοστέες ουσιώδεις απαιτήσεις υγείας και ασφάλειας.

                  (19)

                  Επιπλέον, σύμφωνα με τις σχετικές διαδικασίες εποπτείας της αγοράς που προβλέπονται στον κανονισμό (ΕΕ) 2016/425 και ιδίως στο άρθρο 38 παράγραφοι 1 και 2, όταν μια αρχή εποπτείας της αγοράς εντοπίζει ΜΑΠ που δεν φέρει σήμανση CE, οφείλει να το αξιολογήσει. Εάν, κατά την αξιολόγηση, η αρχή εποπτείας της αγοράς διαπιστώσει ότι το ΜΑΠ δεν συμμορφώνεται με τις απαιτήσεις του κανονισμού, απαιτεί από τον οικονομικό φορέα να λάβει διορθωτικά μέτρα για να εξασφαλίσει τη συμμόρφωση του ΜΑΠ ή να το ανακαλέσει ή να το αποσύρει, ανάλογα με τη φύση του κινδύνου. Ενημερώνει επίσης την Επιτροπή και τα άλλα κράτη μέλη για τα αποτελέσματα της αξιολόγησης και τα μέτρα που έχει επιβάλει στον οικονομικό φορέα, εάν θεωρεί ότι η μη συμμόρφωση δεν περιορίζεται στην εθνική επικράτεια.

                  (20)

                  Προκειμένου να αυξηθεί ο εφοδιασμός των ΜΑΠ και των ιατρoτεχνολογικών προϊόντων στην αγορά γρήγορα και χωρίς αδικαιολόγητες καθυστερήσεις, η Επιτροπή εξέδωσε στις 13 Μαρτίου 2020 τη σύσταση (ΕΕ) 2020/403 σχετικά με τις διαδικασίες αξιολόγησης της συμμόρφωσης και εποπτείας της αγοράς στο πλαίσιο της απειλής COVID-19 (4).

                  (21)

                  Όσον αφορά τις διαδικασίες αξιολόγησης της συμμόρφωσης για προϊόντα ΜΑΠ και ιατροτεχνολογικά προϊόντα, η σύσταση (ΕΕ) 2020/403 προέτρεψε τους κοινοποιημένους οργανισμούς βάσει του κανονισμού (ΕΕ) 2016/425 να δώσουν προτεραιότητα και να διεξάγουν γρήγορα τις δραστηριότητες αξιολόγησης της συμμόρφωσης στο πλαίσιο όλων των αιτήσεων που υποβλήθηκαν πρόσφατα από οικονομικούς φορείς των ΜΑΠ που είναι απαραίτητες για την προστασία στο πλαίσιο της επιδημικής έξαρσης COVID-19.
                  Επιπλέον, η σύσταση (ΕΕ) 2020/403 υπενθύμισε ότι για τον σχεδιασμό προϊόντων ΜΑΠ μπορούν να χρησιμοποιηθούν τεχνικές λύσεις διαφορετικές από τα εναρμονισμένα πρότυπα, υπό την προϋπόθεση ότι οι εν λόγω τεχνικές λύσεις εξασφαλίζουν επαρκές επίπεδο προστασίας που αντιστοιχεί στις ισχύουσες βασικές απαιτήσεις υγείας και ασφάλειας που καθορίζονται στον κανονισμό (ΕΕ) 2016/425. Από αυτή την άποψη, οι συστάσεις του ΠΟΥ σχετικά με την κατάλληλη επιλογή ΜΑΠ προσδιορίστηκαν ως πιθανή πηγή αναφοράς για τέτοιες τεχνικές λύσεις.

                  (22)

                  Όσον αφορά τα ΜΑΠ ή τα ιατροτεχνολογικά προϊόντα, τα οποία δεν έχουν υποβληθεί στις διαδικασίες αξιολόγησης της συμμόρφωσης που ορίζονται στο άρθρο 19 του κανονισμού (ΕΕ) 2016/425 ή στο άρθρο 52 του κανονισμού (ΕΕ) 2017/745, η σύσταση (ΕΕ) 2020/403 ανέθεσε στις αρχές εποπτείας της αγοράς στα κράτη μέλη δύο διακριτούς μηχανισμούς.

                  (23)

                  Αφενός, σύμφωνα με το σημείο 7 της σύστασης (ΕΕ) 2020/403, όπου οι αρχές εποπτείας της αγοράς διαπιστώνουν ότι τα ΜΑΠ ή τα ιατροτεχνολογικά προϊόντα διασφαλίζουν επαρκές επίπεδο υγείας και ασφάλειας σύμφωνα με τις βασικές απαιτήσεις που καθορίζονται στον κανονισμό (ΕΕ) 2016/425 ή τις απαιτήσεις της οδηγίας 93/42/ΕΟΚ ή του κανονισμού (ΕΕ) 2017/745, παρόλο που οι διαδικασίες αξιολόγησης της συμμόρφωσης, συμπεριλαμβανομένης της τοποθέτησης της σήμανσης CE δεν έχουν ολοκληρωθεί πλήρως σύμφωνα με τους εναρμονισμένους κανόνες, μπορούν να επιτρέψουν την διάθεση αυτών των προϊόντων στην αγορά της Ένωσης για περιορισμένο χρονικό διάστημα και ενώ διεξάγονται οι απαραίτητες διαδικασίες.

                  (24)

                  Αφετέρου, τα ΜΑΠ ή τα ιατροτεχνολογικά προϊόντα που δεν φέρουν τη σήμανση CE θα μπορούσαν επίσης να αξιολογηθούν και μέρος μιας αγοράς που οργανώθηκε από τις αρμόδιες αρχές των κρατών μελών, υπό τον όρο ότι διασφαλίζεται ότι τα προϊόντα αυτά διατίθενται μόνο στους εργαζομένους στον τομέα της υγείας για όλη τη διάρκεια της τρέχουσας κρίσης υγείας και ότι δεν εισέρχονται στους κανονικούς διαύλους διανομής και διατίθενται σε άλλους χρήστες.

                  (25)

                  Επιπλέον, σύμφωνα με το σημείο 9 της σύστασης (ΕΕ) 2020/403, οι αρχές εποπτείας της αγοράς πρέπει να ενημερώνουν αμέσως την Επιτροπή και τα άλλα κράτη μέλη για κάθε προσωρινή ρύθμιση που έχουν χορηγήσει σε συγκεκριμένα ΜΑΠ ή ιατροτεχνολογικά προϊόντα. Για τα ΜΑΠ, αυτό θα πρέπει να γίνει μέσω του συστήματος πληροφοριών και επικοινωνιών για την εποπτεία της αγοράς (ICSMS).

                  (26)

                  Τέλος, η σύσταση (ΕΕ) 2020/403 υπενθύμισε ότι οι σχετικές αρχές εποπτείας της αγοράς στα κράτη μέλη θα πρέπει να επικεντρώνονται κατά προτεραιότητα στα ΜΑΠ και τα ιατροτεχνολογικά προϊόντα που δεν συμμορφώνονται και που συνεπάγονται σοβαρούς κινδύνους για την υγεία και την ασφάλεια των χρηστών για τους οποίους προορίζονται.

                  (27)

                  Από τον Μάρτιο του 2020, ορισμένες αρχές εποπτείας της αγοράς έχουν χρησιμοποιήσει τους μηχανισμούς που περιγράφονται στα σημεία 7 και 8 της σύστασης (ΕΕ) 2020/403. Ειδικότερα, ορισμένες εθνικές αρχές εποπτείας της αγοράς ανέπτυξαν συγκεκριμένα πρωτόκολλα δοκιμών και ενσωμάτωσαν τους μηχανισμούς που περιγράφονται στα σημεία 7 και 8 της σύστασης (ΕΕ) 2020/403 στην αντίστοιχη εθνική έννομη τάξη τους. Τις περισσότερες φορές αυτό γινόταν στο πλαίσιο εθνικών νομικών μέσων που οργανώνουν την αντιμετώπιση του COVID-19 σε εθνικό επίπεδο.

                  (28)

                  Από την αρχή της πανδημίας του COVID-19, η Επιτροπή παρακολουθεί στενά την κατάσταση των αλυσίδων εφοδιασμού για ΜΑΠ και ιατρoτεχνολογικά προϊόντα. Στο πλαίσιο αυτό, η Επιτροπή διατηρεί συνεχείς επαφές με όλες τις αρχές εποπτείας της αγοράς των κρατών μελών και τους ενδιαφερόμενους φορείς, όπως κοινοποιημένους οργανισμούς, οικονομικούς φορείς καθώς και ενώσεις καταναλωτών, χρηστών και ασθενών.

                  (29)

                  Με βάση τις πληροφορίες που συλλέχθηκαν τόσο από βιομηχανικούς φορείς όσο και από τις αρμόδιες εθνικές αρχές, μπορεί να εξαχθεί το συμπέρασμα ότι δεν υπάρχουν πλέον σημαντικές ελλείψεις ΜΑΠ και ιατροτεχνολογικών προϊόντων στην αγορά της ΕΕ και ότι αναμένεται η κατάσταση να παραμείνει σταθερή.

                  (30)

                  Ο στόχος της σύστασης (ΕΕ) 2020/403 ήταν να καταστεί δυνατή η ταχύτερη τοποθέτηση στην αγορά της ΕΕ βασικών ΜΑΠ και ιατροτεχνολογικών προϊόντων που χρησιμοποιούνται στο πλαίσιο του COVID-19, προκειμένου να συμβάλουν στη σειρά μέτρων που αναπτύχθηκαν ενόψει της αύξησης του εφοδιασμού και της διαθεσιμότητας αυτών των βασικών ΜΑΠ και ιατροτεχνολογικών προϊόντων.

                  (31)

                  Λαμβάνοντας υπόψη ότι τους τελευταίους μήνες δεν υπήρξαν δραστικές διακυμάνσεις στην προσφορά ή τη ζήτηση για βασικά ΜΑΠ και ιατροτεχνολογικά προϊόντα που χρησιμοποιούνται στο πλαίσιο του COVID-19 και ενόψει των προοπτικών για σταθερή εξέλιξη της προσφοράς και της ζήτησης, οι υποκείμενες συνθήκες που δικαιολογούν την εφαρμογή της σύστασης (ΕΕ) 2020/403 δεν υφίστανται πλέον. Ως εκ τούτου, είναι σκόπιμο να διακοπεί ειδικότερα η εφαρμογή των μηχανισμών που περιγράφονται στα σημεία 7 και 8 της σύστασης (ΕΕ) 2020/403.

                  (32)

                  Προκειμένου να διασφαλιστεί νομική ασφάλεια και ειδικότερα για να δοθεί στις εθνικές αρχές εποπτείας της αγοράς και στους ενδιαφερόμενους οικονομικούς φορείς επαρκές χρονικό διάστημα για προσαρμογή, είναι σκόπιμο να αναβληθεί η ημερομηνία από την οποία οι μηχανισμοί που περιγράφονται στα σημεία 7 και 8 της σύστασης (ΕΕ) 2020/403 θα έπαυαν να ισχύουν.

                  (33)

                  Τα ΜΑΠ ή ιατροτεχνολογικά προϊόντα, τα οποία έχουν αξιολογηθεί από αρχή εποπτείας της αγοράς σύμφωνα με τους μηχανισμούς που περιγράφονται στα σημεία 7 και 8 της σύστασης (ΕΕ) 2020/403 και σε σχέση με τα οποία η αρμόδια αρχή εποπτείας της αγοράς έχει εκδώσει απόφαση έγκρισης, έχουν αποδειχθεί ότι συμμορφώνονται με τις βασικές απαιτήσεις υγείας και ασφάλειας που ορίζονται στο παράρτημα ΙΙ του κανονισμού (ΕΕ) 2016/425 ή στο παράρτημα Ι του κανονισμού (ΕΕ) 2017/745 ή στο παράρτημα Ι της καταργηθείσας οδηγίας 93/42/ΕΟΚ. Προκειμένου να επιτραπεί η απορρόφηση και η εξάντληση τυχόν αποθεμάτων ΜΑΠ ή ιατροτεχνολογικών προϊόντων που έχουν αποδειχθεί ότι παρέχουν επαρκές επίπεδο προστασίας της υγείας και της ασφάλειας των χρηστών που θα απορροφηθούν και θα εξαντληθούν από τους τελικούς χρήστες, και προκειμένου να διασφαλιστεί η ασφάλεια δικαίου, είναι σκόπιμο να αναβληθεί η ημερομηνία από την οποία τα προϊόντα που εγκρίνονται σύμφωνα με τους μηχανισμούς που περιγράφονται στα σημεία 7 και 8 της σύστασης (ΕΕ) 2020/403 δεν θα μπορούν πλέον να διατίθενται στους τελικούς χρήστες. Πέρα από αυτήν την ημερομηνία, δεν πρέπει να διατίθενται ΜΑΠ ή ιατροτεχνολογικά προϊόντα στην αγορά της ΕΕ, εκτός εάν έχουν υποβληθεί στις υποχρεωτικές διαδικασίες αξιολόγησης της συμμόρφωσης και δεν έχουν τοποθετηθεί νόμιμα με τη σήμανση CE, ή, στην περίπτωση ιατροτεχνολογικών προϊόντων, εκτός εάν έχουν εγκριθεί από τα κράτη μέλη συγκεκριμένες παρεκκλίσεις από τη διαδικασία αξιολόγησης της συμμόρφωσης σύμφωνα με το άρθρο 59 του κανονισμού (ΕΕ) 2017/745.

                  (34)

                  Στόχος του μηχανισμού που περιγράφεται στο σημείο 8 της σύστασης (ΕΕ) 2020/403 ήταν να διασφαλιστεί ότι τα βασικά ΜΑΠ και τα ιατροτεχνολογικά προϊόντα θα διατίθενται γρήγορα στους εργαζομένους στον τομέα της υγείας. Έχοντας υπόψη τη σημαντική ζήτηση για ΜΑΠ και ιατροτεχνολογικά προϊόντα που προέρχονται από τον τομέα της υγείας στο πλαίσιο της πανδημίας του COVID-19, δεν μπορεί να αποκλειστεί ότι τους τελευταίους μήνες ορισμένες εγκαταστάσεις υγειονομικής περίθαλψης μπορεί να έχουν δημιουργήσει ορισμένα αποθέματα προϊόντων ΜΑΠ και ιατροτεχνολογικών προϊόντων, που έχουν χορηγηθεί με απόφαση έγκρισης βάσει του μηχανισμού που περιγράφεται στο σημείο 8 της σύστασης (ΕΕ) 2020/403. Εύλογα μπορεί να αναμένεται ότι η ζήτηση για βασικά προϊόντα ΜΑΠ και ιατροτεχνολογικά προϊόντα που προέρχονται από τον τομέα της υγειονομικής περίθαλψης θα παραμείνει ισχυρή για τη συνολική διάρκεια της πανδημίας του COVID-19. Προκειμένου να αποφευχθεί ο κίνδυνος στρεβλώσεων στην παροχή βασικών ΜΑΠ και ιατροτεχνολογικών προϊόντων προς όφελος των εργαζομένων στον τομέα της υγείας, είναι σκόπιμο να διασφαλιστεί ότι οι εγκαταστάσεις υγειονομικής περίθαλψης και το προσωπικό πρώτης επέμβασης μπορούν να χρησιμοποιήσουν όλα τα σχετικά προϊόντα ΜΑΠ και ιατροτεχνολογικά προϊόντα που έχουν αποδειχθεί ότι συμμορφώνονται με τις βασικές απαιτήσεις υγείας και ασφάλειας που ορίζονται στο παράρτημα II του κανονισμού (ΕΕ) 2016/425 ή στο παράρτημα Ι του κανονισμού (ΕΕ) 2017/745 ή στο παράρτημα Ι της καταργηθείσας οδηγίας 93/42/ΕΟΚ, συμπεριλαμβανομένων των προϊόντων που αξιολογήθηκαν σύμφωνα με τον μηχανισμό που περιγράφεται στο σημείο 8 της σύστασης (ΕΕ) 2020/403,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

         Διαδικασίες εποπτείας της αγοράς

                  1.

                  Από την 1η Οκτωβρίου 2021, οι αρχές εποπτείας της αγοράς δεν θα επιτρέπουν πλέον τα ΜΑΠ, τα οποία δεν έχουν υποβληθεί επιτυχώς στις σχετικές διαδικασίες αξιολόγησης της συμμόρφωσης σύμφωνα με το άρθρο 19 του κανονισμού (ΕΕ) 2016/425. Τα ΜΑΠ που έχουν εγκριθεί από τις αρχές εποπτείας της αγοράς σύμφωνα με τους μηχανισμούς που περιγράφονται στα σημεία 7 ή 8 της σύστασης (ΕΕ) 2020/403 της Επιτροπής δεν μπορούν να διατεθούν στην αγορά της Ένωσης μετά την 1η Οκτωβρίου 2021.

                  2.

                  Οι αρχές εποπτείας της αγοράς μπορούν να επιτρέψουν τη διάθεση στην αγορά της Ένωσης ιατροτεχνολογικών προϊόντων τα οποία δεν έχουν υποβληθεί επιτυχώς στις σχετικές διαδικασίες αξιολόγησης της συμμόρφωσης σύμφωνα με το άρθρο 52 του κανονισμού (ΕΕ) 2017/745, ακολουθώντας τη διαδικασία για παρεκκλίσεις από τις διαδικασίες αξιολόγησης της συμμόρφωσης που ορίζονται στο άρθρο 59 του κανονισμού (ΕΕ) 2017/745.

                  3.

                  ΜΑΠ ή ιατροτεχνολογικά προϊόντα, στα οποία έχει χορηγηθεί άδεια από αρχή εποπτείας της αγοράς σύμφωνα με τους μηχανισμούς που περιγράφονται στα σημεία 7 ή 8 της σύστασης (ΕΕ) 2020/403 της Επιτροπής, θα είναι διαθέσιμα μόνο έως τις 31 Μαΐου 2022. Ως εξαίρεση, οποιαδήποτε τέτοια ΜΑΠ ή ιατροτεχνολογικά προϊόντα, τα οποία αποτελούν μέρος των υφιστάμενων αποθεμάτων στη διάθεση των εργαζομένων στον τομέα της υγείας, του προσωπικού πρώτης επέμβασης και του λοιπού προσωπικού που συμμετέχει στις προσπάθειες για τη συγκράτηση του ιού και την αποτροπή της περαιτέρω εξάπλωσης του, μπορεί να διατίθεται έως ότου εξαντληθούν πλήρως αυτά τα αποθέματα αλλά σε κάθε περίπτωση το αργότερο έως τις 31 Ιουλίου 2022.

                  4.

                  Οι αρχές εποπτείας της αγοράς στα κράτη μέλη θα πρέπει να συνεχίσουν να εστιάζουν κατά προτεραιότητα στα ΜΑΠ και τα ιατροτεχνολογικά προϊόντα που δεν συμμορφώνονται και που συνεπάγονται σοβαρούς κινδύνους για την υγεία και την ασφάλεια των χρηστών για τους οποίους προορίζονται. Ειδικότερα, από την 1η Αυγούστου 2022, οι αρχές εποπτείας της αγοράς πρέπει να διασφαλίζουν ότι όλα τα ΜΑΠ ή τα ιατροτεχνολογικά προϊόντα που διατίθεντο στην αγορά της ΕΕ έχουν περάσει επιτυχώς τις σχετικές διαδικασίες αξιολόγησης της συμμόρφωσης σύμφωνα με το άρθρο 19 του κανονισμού (ΕΕ) 2016/425 ή το άρθρο 52 του κανονισμού (ΕΕ) 2017/745 και φέρουν νόμιμα τοποθετημένη σήμανση CE, σύμφωνα με το άρθρο 17 του κανονισμού (ΕΕ) 2016/425 ή το άρθρο 20 του κανονισμού (ΕΕ) 2017/745, εκτός εάν, στην περίπτωση ιατροτεχνολογικών προϊόντων, έχουν εγκριθεί από τα κράτη μέλη συγκεκριμένες παρεκκλίσεις από τη διαδικασία αξιολόγησης της συμμόρφωσης σύμφωνα με το άρθρο 59 του κανονισμού (ΕΕ) 2017/745.

                  5.

                  Οι αρχές εποπτείας της αγοράς πρέπει να ενημερώνουν αμέσως την Επιτροπή και τα άλλα κράτη μέλη για όλες τις περιπτώσεις στις οποίες εντοπίζουν ΜΑΠ ή ιατροτεχνολογικά προϊόντα που δεν συμμορφώνονται. Για τα ΜΑΠ, αυτό θα πρέπει να γίνει μέσω του συστήματος πληροφοριών και επικοινωνιών για την εποπτεία της αγοράς (ICSMS). Εάν εντοπιστούν μη ασφαλή προϊόντα και ληφθούν μέτρα εναντίον αυτών των προϊόντων που δεν προστατεύουν επαρκώς, οι αρχές εποπτείας της αγοράς θα πρέπει να κοινοποιήσουν αυτά τα προϊόντα στο σύστημα έγκαιρης προειδοποίησης για τα επικίνδυνα μη εδώδιμα προϊόντα (Safety Gate/RAPEX).

                  6.

                  Κάθε φορά που εντοπίζουν ΜΑΠ ή ιατροτεχνολογικά προϊόντα που δεν συμμορφώνονται, οι αρχές εποπτείας της αγοράς θα πρέπει να θέτουν αμέσως σε κίνηση τις σχετικές διαδικασίες που καθορίζονται στο κεφάλαιο VI του κανονισμού (ΕΕ) 2016/425 ή στο κεφάλαιο VII του κανονισμού (ΕΕ) 2017/745.

         Βρυξέλλες, 1η Σεπτεμβρίου 2021.

               Για την Επιτροπή

            Thierry BRETON

               Μέλος της Επιτροπής

         (1)  ΕΕ L 81 της 31.3.2016, σ. 51

         (2)  ΕΕ L 117 της 5.5.2017, σ. 1

         (3)  ΕΕ L 169 της 12.7.1993, σ. 1

         (4)  ΕΕ L 79I της 16.3.2020, σ. 1


title: Συσταση τησ ευρωπαϊκησ κεντρικησ τραπεζασ της 27ης Μαρτίου 2020 σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ 2020/1 (ΕΚΤ/2020/19) 2020/C 102 I/01

text:
               30.3.2020

               EL

               Επίσημη Εφημερίδα της Ευρωπαϊκής Ένωσης

               CI 102/1

      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 27ης Μαρτίου 2020
      σχετικά με τις διανομές μερισμάτων στη διάρκεια της πανδημίας της νόσου COVID-19 και την κατάργηση της σύστασης ΕΚΤ 2020/1
      (ΕΚΤ/2020/19)
      (2020/C 102 I/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 3,
      Εκτιμώντας τα ακόλουθα:

                  (1)

                  Η Ευρωπαϊκή Κεντρική Τράπεζα (ΕΚΤ) θεωρεί κρίσιμη την ικανότητα των πιστωτικών ιδρυμάτων να συνεχίσουν να εκπληρώνουν τον ρόλο τους όσον αφορά τη χρηματοδότηση των νοικοκυριών, των μικρών και μεσαίων επιχειρήσεων και των εταιρειών στη διάρκεια της οικονομικής διαταραχής που συνδέεται με τη νόσο του κορωνοϊού 2019 (COVID-19). Είναι προς τούτο αναγκαίο τα πιστωτικά ιδρύματα να διατηρήσουν κεφάλαια και κατ’ επέκταση τη δυνατότητά τους να στηρίξουν την οικονομία σε περιβάλλον αυξημένης αβεβαιότητας λόγω της νόσου COVID-19. Για τον σκοπό αυτόν θα πρέπει στην παρούσα συγκυρία η διατήρηση κεφαλαιακών πόρων για τη στήριξη της πραγματικής οικονομίας και την απορρόφηση ζημιών να προταχθεί έναντι της διανομής μερισμάτων και της επαναγοράς μετοχών (buy-back) που πραγματοποιούνται βάσει διακριτικής ευχέρειας.

                  (2)

                  Για τους λόγους αυτούς η ΕΚΤ κρίνει σκόπιμη την αποχή των σημαντικών πιστωτικών ιδρυμάτων από τη διανομή μερισμάτων και την επαναγορά μετοχών που σκοπό έχουν την αποζημίωση των μετόχων στη διάρκεια της περιόδου οικονομικής διαταραχής που συνδέεται με τη νόσο COVID-19. Λόγω των εξαιρετικών περιστάσεων η σύσταση EΚΤ/2020/1 της Ευρωπαϊκής Κεντρικής Τράπεζας (2) θα πρέπει να καταργηθεί.

                  (3)

                  Προκειμένου να μεγιστοποιηθεί η στήριξη προς την πραγματική οικονομία κρίνεται επίσης σκόπιμο να μη διανέμουν μερίσματα στη βάση της διακριτικής τους ευχέρειας ούτε τα λιγότερο σημαντικά πιστωτικά ιδρύματα,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

         I.

                  1.

                  Η ΕΚΤ συστήνει τουλάχιστον μέχρι την 1η Οκτωβρίου 2020 την αποχή των πιστωτικών ιδρυμάτων από την καταβολή μερισμάτων (3) και από την ανάληψη οποιασδήποτε αμετάκλητης δέσμευσης περί καταβολής τους για τις χρήσεις του 2019 και του 2020, καθώς και από την επαναγορά μετοχών, που σκοπό έχουν την αποζημίωση των μετόχων.

                  2.

                  Πιστωτικά ιδρύματα τα οποία αδυνατούν να συμμορφωθούν με τις διατάξεις της παρούσας σύστασης διότι θεωρούν ότι υπέχουν νομική υποχρέωση καταβολής μερισμάτων θα πρέπει αμέσως να εξηγούν τους υποκείμενους λόγους στην οικεία μεικτή εποπτική ομάδα.

                  3.

                  Η παρούσα σύσταση εφαρμόζεται σε ενοποιημένο επίπεδο προκειμένου για σημαντικό εποπτευόμενο όμιλο κατά τους ορισμούς του άρθρου 2 σημείο 22 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17) (4) και σε ατομικό επίπεδο προκειμένου για σημαντική εποπτευόμενη οντότητα κατά τους ορισμούς του σημείου 16 του εν λόγω άρθρου, εάν η τελευταία δεν ανήκει σε σημαντικό εποπτευόμενο όμιλο.

         II.

      Η παρούσα σύσταση απευθύνεται στις σημαντικές εποπτευόμενες οντότητες και στους σημαντικούς εποπτευόμενους ομίλους κατά τους ορισμούς των σημείων 16 και 22, αντίστοιχα, του άρθρου 2 του κανονισμού (ΕΕ) αριθ. 468/2014 της Ευρωπαϊκής Κεντρικής Τράπεζας (ΕΚΤ/2014/17).

         III.

      Η παρούσα σύσταση απευθύνεται επίσης στις εθνικές αρμόδιες και εντεταλμένες αρχές αναφορικά με τις λιγότερο σημαντικές εποπτευόμενες οντότητες και τους λιγότερο σημαντικούς εποπτευόμενους ομίλους κατά τους ορισμούς των σημείων 7 και 23, αντίστοιχα, του άρθρου 2 του κανονισμού (ΕΕ) αριθ.468/2014 (ΕΚΤ/2014/17). Οι εθνικές αρμόδιες και εντεταλμένες αρχές καλούνται να εφαρμόσουν την παρούσα σύσταση στις εν λόγω οντότητες και τους ομίλους κατά την κρίση τους.

         IV.

      Η ΕΚΤ θα επαναξιολογήσει την οικονομική κατάσταση και θα εξετάσει αν ενδείκνυται περαιτέρω αναστολή της διανομής μερισμάτων μετά την 1η Οκτωβρίου 2020.

         V.

      Με την παρούσα καταργείται η σύσταση ΕΚΤ/2020/1 της Ευρωπαϊκής Κεντρικής Τράπεζας.

         Φρανκφούρτη, 27 Μαρτίου 2020.

               Η Πρόεδρος της ΕΚΤ

            Christine LAGARDE

         (1)  ΕΕ L 287 της 29.10.2013, σ. 63.

         (2)  Σύσταση ΕΚΤ/2020/1 της Ευρωπαϊκής Κεντρικής Τράπεζας, της 17ης Ιανουαρίου 2020, σχετικά με τις πολιτικές διανομής μερισμάτων (ΕΕ C 30 της 29.1.2020, σ. 1).

         (3)  Τα πιστωτικά ιδρύματα μπορούν να έχουν διάφορες νομικές μορφές, μπορούν π.χ. να είναι εισηγμένες και μη ανώνυμες εταιρείες, όπως ταμεία αλληλασφάλισης, συνεταιρισμοί ή ιδρύματα αποταμίευσης. Η χρήση του όρου «μέρισμα» στην παρούσα σύσταση αναφέρεται σε οποιαδήποτε μορφή καταβολής μετρητών υποκείμενη στην έγκριση της γενικής συνέλευσης.

         (4)  Κανονισμός (ΕΕ) αριθ. 468/2014 της Ευρωπαϊκής Κεντρικής Τράπεζας, της 16ης Απριλίου 2014, που θεσπίζει το πλαίσιο συνεργασίας μεταξύ της Ευρωπαϊκής Κεντρικής Τράπεζας, των εθνικών αρμόδιων αρχών και των εθνικών εντεταλμένων αρχών εντός του ενιαίου εποπτικού μηχανισμού (κανονισμός για το πλαίσιο ΕΕΜ) (ΕΚΤ/2014/17).


title: Σύσταση του Συμβουλίου της 20ής Ιουλίου 2020 σχετικά με το εθνικό πρόγραμμα μεταρρυθμίσεων της Βουλγαρίας για το 2020 και τη διατύπωση γνώμης του Συμβουλίου σχετικά με το πρόγραμμα σύγκλισης της Βουλγαρίας για το 2020 2020/C 282/02

text:
               26.8.2020

               EL

               Επίσημη Εφημερίδα της Ευρωπαϊκής Ένωσης

               C 282/8

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 20ής Ιουλίου 2020
      σχετικά με το εθνικό πρόγραμμα μεταρρυθμίσεων της Βουλγαρίας για το 2020 και τη διατύπωση γνώμης του Συμβουλίου σχετικά με το πρόγραμμα σύγκλισης της Βουλγαρίας για το 2020
      (2020/C 282/02)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 9 παράγραφος 2,
      Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 17 Δεκεμβρίου 2019 η Επιτροπή υιοθέτησε την ετήσια στρατηγική για τη βιώσιμη ανάπτυξη, η οποία σηματοδότησε την έναρξη του Ευρωπαϊκού Εξαμήνου του 2020 για τον συντονισμό των οικονομικών πολιτικών. Στην εν λόγω στρατηγική ελήφθη δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Στις 17 Δεκεμβρίου 2019, βάσει του κανονισμού (ΕΕ) αριθ. 1176/2011, η Επιτροπή θέσπισε επίσης την έκθεση του μηχανισμού επαγρύπνησης, στην οποία η Βουλγαρία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

                  (2)

                  Η έκθεση χώρας του 2020 για τη Βουλγαρία δημοσιεύτηκε στις 26 Φεβρουαρίου 2020. Στην έκθεση αξιολογήθηκαν η πρόοδος της Βουλγαρίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 9 Ιουλίου 2019 (3) («ειδικές ανά χώρα συστάσεις του 2019»), η συνέχεια που δόθηκε στις ειδικές ανά χώρα συστάσεις οι οποίες είχαν εκδοθεί κατά τα προηγούμενα έτη και η πρόοδος της Βουλγαρίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύτηκαν επίσης στις 26 Φεβρουαρίου 2020. Από την ανάλυσή της, η Επιτροπή κατέληξε στο συμπέρασμα ότι η Βουλγαρία δεν εμφανίζει πλέον μακροοικονομικές ανισορροπίες. Τα προηγούμενα έτη, οι ευπάθειες του χρηματοπιστωτικού τομέα συνδυάζονταν με υψηλά επίπεδα χρέους και μη εξυπηρετούμενα δάνεια (ΜΕΔ) στον εταιρικό τομέα. Η Βουλγαρία δεν εμφανίζει πλέον ανισορροπίες, διότι τα συνεπή μέτρα πολιτικής και το ευνοϊκό μακροοικονομικό περιβάλλον έχουν μειώσει περαιτέρω τον κίνδυνο και τις ευπάθειες.

                  (3)

                  Στις 11 Μαρτίου 2020 ο Παγκόσμιος Οργανισμός Υγείας κήρυξε επισήμως παγκόσμια πανδημία την έξαρση της νόσου COVID-19. Η πανδημία συνιστά σοβαρή κατάσταση έκτακτης ανάγκης στον τομέα της δημόσιας υγείας για τους πολίτες, τις κοινωνίες και τις οικονομίες. Ασκεί έντονη πίεση στα εθνικά συστήματα υγείας, διαταράσσει τις παγκόσμιες εφοδιαστικές αλυσίδες, προκαλεί αστάθεια στις χρηματοπιστωτικές αγορές, σοκ στην καταναλωτική ζήτηση και αρνητικές επιπτώσεις σε διάφορους τομείς. Απειλεί τις θέσεις εργασίας και τα εισοδήματα των πολιτών, καθώς και τις δραστηριότητες των επιχειρήσεων. Η πανδημία προκάλεσε μεγάλο οικονομικό σοκ, το οποίο έχει ήδη επιφέρει σοβαρές επιπτώσεις στην Ένωση. Στις 13 Μαρτίου 2020 η Επιτροπή υιοθέτησε ανακοίνωση με την οποία ζητούσε συντονισμένη οικονομική αντίδραση στην κρίση, με τη συμμετοχή όλων των φορέων σε εθνικό και ενωσιακό επίπεδο.

                  (4)

                  Αρκετά κράτη μέλη έχουν κηρύξει κατάσταση έκτακτης ανάγκης ή έχουν λάβει μέτρα έκτακτης ανάγκης. Τυχόν μέτρα έκτακτης ανάγκης θα πρέπει να είναι αυστηρά αναλογικά, αναγκαία, περιορισμένα χρονικά και σύμφωνα με τα ευρωπαϊκά και διεθνή πρότυπα. Θα πρέπει να υπόκεινται σε δημοκρατικό έλεγχο και σε έλεγχο από ανεξάρτητη δικαστική αρχή.

                  (5)

                  Στις 20 Μαρτίου 2020 η Επιτροπή υιοθέτησε ανακοίνωση για την ενεργοποίηση της γενικής ρήτρας διαφυγής του συμφώνου Σταθερότητας και Ανάπτυξης. Η γενική ρήτρα διαφυγής, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97 του Συμβουλίου και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97 του Συμβουλίου (4), διευκολύνει τον συντονισμό των δημοσιονομικών πολιτικών σε περιόδους σοβαρής οικονομικής κάμψης. Στην ανακοίνωσή της τής 20ής Μαρτίου 2020, η Επιτροπή θεώρησε ότι, δεδομένης της αναμενόμενης σοβαρής οικονομικής κάμψης λόγω της πανδημίας COVID-19, οι συνθήκες επέτρεπαν την ενεργοποίηση της γενικής ρήτρας διαφυγής και ζήτησε από το Συμβούλιο να επικυρώσει το εν λόγω συμπέρασμα. Στις 23 Μαρτίου 2020 οι υπουργοί Οικονομικών των κρατών μελών συντάχθηκαν με την εκτίμηση της Επιτροπής και συμφώνησαν ότι η σοβαρή κάμψη της οικονομικής δραστηριότητας απαιτεί αποφασιστική, φιλόδοξη και συντονισμένη αντίδραση. Η ενεργοποίηση της γενικής ρήτρας διαφυγής επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου, εφόσον δεν τίθεται σε κίνδυνο η βιωσιμότητα των δημόσιων οικονομικών μεσοπρόθεσμα. Σε ό,τι αφορά το διορθωτικό σκέλος, το Συμβούλιο μπορεί επίσης να αποφασίσει, μετά από σύσταση της Επιτροπής, να υιοθετήσει αναθεωρημένη δημοσιονομική πορεία. Η γενική ρήτρα διαφυγής δεν αναστέλλει τις διαδικασίες του συμφώνου Σταθερότητας και Ανάπτυξης. Παρέχει στα κράτη μέλη τη δυνατότητα να αποκλίνουν από τις δημοσιονομικές υποχρεώσεις που θα ίσχυαν κανονικά, ενώ δίνει παράλληλα στην Επιτροπή και στο Συμβούλιο τη δυνατότητα να λάβουν τα αναγκαία μέτρα για το συντονισμό των πολιτικών στο πλαίσιο του συμφώνου.

                  (6)

                  Απαιτείται συνεχής δράση για τον περιορισμό και τον έλεγχο της εξάπλωσης της πανδημίας COVID-19, την ενίσχυση της ανθεκτικότητας των εθνικών συστημάτων υγείας, το μετριασμό των κοινωνικοοικονομικών επιπτώσεων της πανδημίας μέσω μέτρων στήριξης των επιχειρήσεων και των νοικοκυριών και τη διασφάλιση κατάλληλων συνθηκών υγιεινής και ασφάλειας στο χώρο εργασίας με σκοπό την επανέναρξη της οικονομικής δραστηριότητας. Η Ένωση θα πρέπει να αξιοποιήσει πλήρως τα διάφορα εργαλεία που έχει στη διάθεσή της για να στηρίξει τις προσπάθειες των κρατών μελών σε αυτούς τους τομείς. Παράλληλα, τα κράτη μέλη και η Ένωση θα πρέπει να συνεργαστούν για να προετοιμάσουν τα αναγκαία μέτρα για την επάνοδο των κοινωνιών και των οικονομιών μας στην ομαλότητα και στη βιώσιμη ανάπτυξη, με την ενσωμάτωση, μεταξύ άλλων, της πράσινης μετάβασης και του ψηφιακού μετασχηματισμού, καθώς και για να αντλήσουν διδάγματα από την κρίση.

                  (7)

                  Η κρίση λόγω της νόσου COVID-19 ανέδειξε την ευελιξία που παρέχει η εσωτερική αγορά για την προσαρμογή σε έκτακτες καταστάσεις. Ωστόσο, για να εξασφαλιστεί η ταχεία και ομαλή μετάβαση στη φάση ανάκαμψης και η ελεύθερη κυκλοφορία αγαθών, υπηρεσιών και εργαζομένων, τα έκτακτα μέτρα που εμποδίζουν την ομαλή λειτουργία της εσωτερικής αγοράς θα πρέπει να καταργηθούν μόλις παύσουν να είναι πλέον απαραίτητα. Η τρέχουσα κρίση κατέδειξε την ανάγκη για ετοιμότητα για την αντιμετώπιση κρίσεων στον τομέα της υγείας. Βελτιωμένες στρατηγικές προμηθειών, διαφοροποιημένες αλυσίδες εφοδιασμού και στρατηγικά αποθέματα βασικών προμηθειών συγκαταλέγονται στα κύρια στοιχεία για την ανάπτυξη ευρύτερων σχεδίων ετοιμότητας για την αντιμετώπιση κρίσεων.

                  (8)

                  Ο ενωσιακός νομοθέτης έχει ήδη τροποποιήσει τα σχετικά νομοθετικά πλαίσια μέσω των κανονισμών (ΕΕ) 2020/460 (5) και (ΕΕ) 2020/558 (6) του Ευρωπαϊκού Κοινοβουλίου και του Συμβουλίου για να δώσει στα κράτη μέλη τη δυνατότητα να κινητοποιήσουν όλους τους αχρησιμοποίητους πόρους από τα Ευρωπαϊκά Διαρθρωτικά και Επενδυτικά Ταμεία (ΕΔΕΤ), ώστε να μπορέσουν να αντιμετωπίσουν τις εξαιρετικές επιπτώσεις της πανδημίας COVID-19. Οι τροποποιήσεις αυτές θα παράσχουν πρόσθετη ευελιξία, καθώς και απλουστευμένες και εξορθολογισμένες διαδικασίες. Για να αμβλυνθούν οι πιέσεις στις ταμειακές ροές, τα κράτη μέλη μπορούν επίσης να επωφεληθούν από ποσοστό συγχρηματοδότησης 100 % από τον προϋπολογισμό της Ένωσης για τη λογιστική χρήση 2020-2021. Η Βουλγαρία ενθαρρύνεται να αξιοποιήσει πλήρως αυτές τις δυνατότητες για να βοηθήσει τα άτομα και τους τομείς που πλήττονται περισσότερο.

                  (9)

                  Οι κοινωνικοοικονομικές επιπτώσεις της πανδημίας COVID-19 ενδέχεται να είναι άνισα κατανεμημένες στις βουλγαρικές περιφέρειες λόγω διαφορετικών προτύπων εξειδίκευσης, ιδίως στις περιοχές που εξαρτώνται σε σημαντικό βαθμό από επιχειρηματικές δραστηριότητες με διά ζώσης επαφή με τους καταναλωτές. Αυτό το ενδεχόμενο συνεπάγεται σημαντικό κίνδυνο διεύρυνσης των περιφερειακών ανισοτήτων στο εσωτερικό της Βουλγαρίας, δηλαδή επιδείνωση της ήδη παρατηρούμενης τάσης διεύρυνσης των ανισοτήτων μεταξύ της πρωτεύουσας και της υπόλοιπης χώρας, καθώς και μεταξύ των αστικών και των αγροτικών περιοχών. Σε συνδυασμό με τον κίνδυνο να αποδυναμωθεί προσωρινά η διαδικασία σύγκλισης μεταξύ των κρατών μελών, η τρέχουσα κατάσταση απαιτεί στοχευμένες απαντήσεις πολιτικής.

                  (10)

                  Στις 30 Απριλίου 2020 η Βουλγαρία υπέβαλε το εθνικό της πρόγραμμα μεταρρυθμίσεων του 2020 και το οικείο πρόγραμμα σύγκλισης του 2020. Τα δύο προγράμματα αξιολογήθηκαν ταυτοχρόνως προκειμένου να ληφθεί υπόψη η διασύνδεσή τους.

                  (11)

                  Η Βουλγαρία υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης.

                  (12)

                  Με το πρόγραμμα σύγκλισης του 2020, η κυβέρνηση αναμένει ότι το ονομαστικό ισοζύγιο θα επιδεινωθεί από πλεόνασμα 2,1 % του ακαθάριστου εγχώριου προϊόντος (ΑΕΠ) το 2019 σε έλλειμμα 3,1 % του ΑΕΠ το 2020. Ο δείκτης χρέους της γενικής κυβέρνησης ως προς το ΑΕΠ, μετά τη μείωσή του στο 20,4 % του ΑΕΠ το 2019, αναμένεται να αυξηθεί στο 28,5 % το 2020 σύμφωνα με το πρόγραμμα σύγκλισης του 2020. Οι μακροοικονομικές και δημοσιονομικές προοπτικές επηρεάζονται από τη μεγάλη αβεβαιότητα που οφείλεται στην πανδημία COVID-19.

                  (13)

                  Ως απάντηση στην πανδημία COVID-19 και στο πλαίσιο συντονισμένης ενωσιακής προσέγγισης, η Βουλγαρία έλαβε εγκαίρως δημοσιονομικά μέτρα για την αύξηση της ικανότητας του συστήματος υγείας της, την αναχαίτιση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Σύμφωνα με το πρόγραμμα σύγκλισης του 2020, τα εν λόγω δημοσιονομικά μέτρα ανήλθαν στο 1,3 % του ΑΕΠ. Τα μέτρα περιλαμβάνουν υψηλότερες δαπάνες για τις υπηρεσίες ιατροφαρμακευτικής περίθαλψης και ασφάλειας, καθώς και για ένα καθεστώς στήριξης της απασχόλησης σε τομείς που αντιμετωπίζουν δυσκολίες. Επιπλέον, η Βουλγαρία ανακοίνωσε μέτρα τα οποία, χωρίς να έχουν άμεση δημοσιονομική επίπτωση, θα συμβάλουν στην παροχή στήριξης της ρευστότητας για τις επιχειρήσεις και τα οποία εκτιμώνται από το πρόγραμμα σύγκλισης του 2020 σε 0,6 % του ΑΕΠ. Τα εν λόγω μέτρα περιλαμβάνουν εγγυήσεις από την κρατική Βουλγαρική Τράπεζα Ανάπτυξης και αναβολές καταβολής φόρων όσον αφορά τους φόρους εισοδήματος εταιρειών. Συνολικά, τα μέτρα που έλαβε η Βουλγαρία συνάδουν με τις κατευθυντήριες γραμμές που προσδιορίζονται στην ανακοίνωση της Επιτροπής της 13ης Μαρτίου 2020. Η πλήρης εφαρμογή των μέτρων έκτακτης ανάγκης και των υποστηρικτικών δημοσιονομικών μέτρων, και στη συνέχεια η επανεστίαση των δημοσιονομικών πολιτικών στην επίτευξη συνετών μεσοπρόθεσμων δημοσιονομικών θέσεων όταν το επιτρέψουν οι οικονομικές συνθήκες, θα συμβάλουν στη διατήρηση της δημοσιονομικής βιωσιμότητας μεσοπρόθεσμα.

                  (14)

                  Με βάση τις εαρινές προβλέψεις της Επιτροπής του 2020 και εάν οι πολιτικές παραμείνουν αμετάβλητες, προβλέπεται ότι το έλλειμμα της γενικής κυβέρνησης της Βουλγαρίας θα είναι 2,8 % του ΑΕΠ το 2020 και 1,8 % του ΑΕΠ το 2021. Ο δείκτης χρέους της γενικής κυβέρνησης προβλέπεται να παραμείνει κάτω του 60 % του ΑΕΠ το 2020 και το 2021.

                  (15)

                  Στις 20 Μαΐου 2020 η Επιτροπή δημοσίευσε έκθεση που συντάχθηκε σύμφωνα με το άρθρο 126 παράγραφος 3 της Συνθήκης λόγω της αναμενόμενης από τη Βουλγαρία υπέρβασης του ορίου του 3 % του ΑΕΠ για το έλλειμμα το 2020. Μετά την αξιολόγηση όλων των σχετικών παραγόντων, η έκθεση αυτή κατέληξε στο συμπέρασμα ότι έχει εκπληρωθεί το κριτήριο του χρέους, όπως ορίζεται στη Συνθήκη και στον κανονισμό (ΕΚ) αριθ. 1467/97 του Συμβουλίου.

                  (16)

                  Στις 13 Μαρτίου 2020 η Βουλγαρία κήρυξε κατάσταση έκτακτης ανάγκης από τις 13 Μαρτίου 2020 έως τις 13 Απριλίου 2020, η οποία στη συνέχεια παρατάθηκε έως τις 13 Μαΐου 2020 και κατόπιν αντικαταστάθηκε από έκτακτη κατάσταση επιδημίας έως την 14η Ιουνίου 2020. Στις 6 Απριλίου 2020, το κοινοβούλιο της Βουλγαρίας ενέκρινε πρόταση τροποποίησης του κρατικού προϋπολογισμού του 2020, η οποία υποβλήθηκε από την κυβέρνηση. Ο νέος προϋπολογισμός προβλέπει έλλειμμα στον κρατικό προϋπολογισμό ύψους 3,5 δισεκατ. βουλγαρικών λεβ (BGN) (2,9 % του ΑΕΠ), λόγω της αύξησης των δαπανών για μέτρα που σχετίζονται με την κρίση και της αναμενόμενης μείωσης των εσόδων κατά 2,4 δισεκατ. BGN. Προβλέπεται πενταπλάσια αύξηση του ανώτατου ορίου του νέου χρέους που μπορεί να εκδώσει η κυβέρνηση, από 2,2 δισεκατ. BGN σε 10 δισεκατ. BGN. Συνολικά, η Βουλγαρία κινητοποίησε χρηματοδοτικό πακέτο ύψους άνω των 870 εκατ. BGN στο πλαίσιο διαφόρων επιχειρησιακών προγραμμάτων που χρηματοδοτούνται από τα ΕΔΕΤ για την περίοδο 2014-2020 με σκοπό τη στήριξη του συστήματος υγείας και την αντιμετώπιση των κοινωνικοοικονομικών επιπτώσεων της πανδημίας.

                  (17)

                  Για την αντιμετώπιση της κρίσης της νόσου COVID-19, η Βουλγαρία θέσπισε μέτρο στήριξης της απασχόλησης μέσω του οποίου το κράτος δεσμεύεται να καταβάλει το 60 % των αποδοχών των εργαζομένων και της συνδεδεμένης εισφοράς κοινωνικής ασφάλισης για περίοδο που δεν υπερβαίνει τους τρεις μήνες, υπό την προϋπόθεση ότι ο εργοδότης καταβάλλει την εναπομένουσα διαφορά και δεσμεύεται να διατηρήσει τις θέσεις εργασίας των εργαζομένων. Ο εργοδότης υποχρεούται επίσης να διατηρήσει την απασχόληση για επιπλέον περίοδο, τουλάχιστον ίση με εκείνη που καλύπτεται από την επιδότηση. Μεταξύ των επιλέξιμων εταιρειών περιλαμβάνονται όσες ανήκουν σε τομείς που επηρεάζονται άμεσα από τους περιορισμούς που επιβλήθηκαν λόγω της κατάστασης έκτακτης ανάγκης. Είναι επίσης επιλέξιμες και εταιρείες από άλλους τομείς, οι οποίες είναι σε θέση να αποδείξουν μείωση των εσόδων κατά 20 % για συγκεκριμένη χρονική περίοδο τον Μάρτιο του 2020 σε σύγκριση με τον Μάρτιο του 2019, όπως προβλέφθηκε στο διάταγμα αριθ. 55 της 30ής Μαρτίου 2020.

                  (18)

                  Το κεφάλαιο της Βουλγαρικής Τράπεζας Ανάπτυξης αυξήθηκε κατά 700 εκατ. BGN για να στηρίξει τη ρευστότητα στην οικονομία. Χορηγήθηκαν 500 εκατ. BGN για εγγυήσεις χαρτοφυλακίου σε τράπεζες για την παροχή πιο ευέλικτων όρων επιχειρηματικών δανείων σε επιχειρήσεις, καθώς και 200 εκατ. BGN για εγγυήσεις για άτοκα δάνεια ύψους έως και 4 500 BGN σε άτομα που τέθηκαν σε άδεια άνευ αποδοχών από τις εταιρείες τους ή σε αυτοαπασχολούμενους. Η Βουλγαρική Τράπεζα Ανάπτυξης θα εφαρμόσει επίσης καθεστώς εγγυήσεων ύψους 100 εκατ. EUR για δάνεια σε μικρές και μεσαίες επιχειρήσεις («ΜΜΕ») που χρηματοδοτούνται από το επιχειρησιακό πρόγραμμα «Καινοτομία και ανταγωνιστικότητα» στο πλαίσιο του Ευρωπαϊκού Ταμείου Περιφερειακής Ανάπτυξης. Ο διαχειριστής κεφαλαίων των χρηματοδοτικών μέσων στη Βουλγαρία επανεξέτασε το χαρτοφυλάκιό του και προσαρμόζει τα οικεία μέσα στήριξης των επιχειρήσεων στην τρέχουσα οικονομική πραγματικότητα. Η Εθνική Τράπεζα της Βουλγαρίας θέσπισε δέσμη μέτρων ύψους 9,3 δισεκατ. BGN, τα οποία έχουν ως στόχο να διατηρηθεί η ανθεκτικότητα του τραπεζικού συστήματος και να ενισχυθεί η ευελιξία του, ώστε να μειωθούν οι αρνητικές επιπτώσεις των περιορισμών για τους πολίτες και τις επιχειρήσεις.

                  (19)

                  Η οικονομία της Βουλγαρίας έχει πληγεί σοβαρά από την κρίση της νόσου COVID-19, η οποία επηρέασε τόσο τον τομέα των υπηρεσιών όσο και τον τομέα της μεταποίησης. Οι αρνητικές επιπτώσεις επιδεινώθηκαν από τη μείωση της ζήτησης και της προσφοράς, καθώς και από τις διαταραχές στις παγκόσμιες αξιακές αλυσίδες. Τα μέτρα που έλαβε η κυβέρνηση για την αντιμετώπιση της κατάστασης έκτακτης ανάγκης μπορούν να συμβάλουν στον μετριασμό των συνεπειών της κρίσης, αλλά η ταχεία και αποτελεσματική εφαρμογή τους θα είναι καίριας σημασίας για τη διατήρηση της απασχόλησης και τη βελτίωση της ρευστότητας των επιχειρήσεων, ιδίως των ΜΜΕ, και των ανεξάρτητων εργαζομένων. Κατά τη διαδικασία σχεδιασμού και εφαρμογής των μέτρων αυτών πρέπει να λαμβάνεται υπόψη η ανθεκτικότητα του τραπεζικού τομέα. Σύμφωνα με τις κατευθυντήριες γραμμές που καθορίζονται στην ανακοίνωση της Επιτροπής της 13ης Μαρτίου 2020, η Βουλγαρία ήρε τις απαγορεύσεις εξαγωγών για τα μέσα ατομικής προστασίας και καθιέρωσε «πράσινες λωρίδες» για ταχείς ελέγχους στα σημεία διέλευσης των συνόρων.

                  (20)

                  Η κρίση της νόσου COVID-19 επιβάρυνε περαιτέρω το βουλγαρικό σύστημα υγείας, το οποίο χαρακτηριζόταν ήδη από περιορισμένη προσβασιμότητα λόγω χαμηλής δημόσιας χρηματοδότησης, περιορισμένη ασφαλιστική κάλυψη υγείας, χαμηλό –αν και αυξανόμενο– αριθμό νοσηλευτών και άνιση περιφερειακή κατανομή των εργαζομένων στον τομέα της υγείας. Συνεπώς, υπάρχει περιθώριο να ενισχυθεί η συνολική ανθεκτικότητα, η προσβασιμότητα και η ικανότητα του βουλγαρικού συστήματος υγείας. Η παροχή περισσότερης φροντίδας (γενικής και εξειδικευμένης) σε εξωτερικά ιατρεία, μεταξύ άλλων με τη χρήση τηλεγνωματεύσεων, θα αποσυμφορήσει τα νοσοκομεία, ενώ οι εξετάσεις και οι θεραπευτικές αγωγές θα πρέπει να είναι διαθέσιμες για όλους, ανεξάρτητα από το καθεστώς ασφάλισης υγείας. Η κατάλληλη πρόσβαση σε εργαζομένους στον τομέα της υγείας και στις υπηρεσίες τους θα πρέπει να εξασφαλίζεται σε ολόκληρη την επικράτεια, σύμφωνα με τις ανάγκες του πληθυσμού. Η ενοποίηση της πρωτοβάθμιας και της μακροπρόθεσμης περίθαλψης, καθώς και της περίθαλψης σε επίπεδο κοινότητας, είναι ζωτικής σημασίας για τους ηλικιωμένους και τις πλέον ευπαθείς ομάδες.

                  (21)

                  Σύμφωνα με τις εαρινές προβλέψεις της Επιτροπής για το 2020, η ανεργία αναμένεται να ανέλθει στο 7,0 % το 2020 και να μειωθεί στο 5,8 % το 2021. Από την αρχή της κατάστασης έκτακτης ανάγκης, η ανεργία αυξήθηκε ταχύτατα στους κλάδους του εμπορίου, των υπηρεσιών στέγασης και εστίασης και της μεταποίησης, σε μεγάλες πόλεις και μεταξύ των ατόμων με έως και δευτεροβάθμια εκπαίδευση. Η κυβέρνηση έλαβε μέτρα για την προστασία της απασχόλησης, ιδίως συστήματα μειωμένου ωραρίου εργασίας, τα οποία θα πρέπει να εφαρμοστούν ταχέως και να ενισχυθούν περαιτέρω. Σε συνεργασία με τους κοινωνικούς εταίρους, το τρέχον πλαίσιο δικαιολογεί την παροχή ευρείας στήριξης σε εργοδότες και εργαζομένους, συμπεριλαμβανομένων των αυτοαπασχολούμενων, με σκοπό να προληφθούν περαιτέρω απώλειες θέσεων εργασίας. Θα πρέπει να ενισχυθούν η ικανότητα του Οργανισμού Απασχόλησης και τα μέτρα που αυτός εφαρμόζει, ώστε να αντιμετωπιστούν οι δυσμενείς επιπτώσεις στην αγορά εργασίας. Οι περαιτέρω προσπάθειες για την ενεργοποίηση και την αναβάθμιση των δεξιοτήτων, καθώς και για την επανειδίκευση, θα είναι καθοριστικής σημασίας για την επιστροφή των ατόμων στην εργασία, ενώ θα προετοιμάσουν παράλληλα το εργατικό δυναμικό για τις προκλήσεις και τις ευκαιρίες που προκύπτουν από την ψηφιοποίηση. Η κρίση της νόσου COVID-19 μπορεί επίσης να έχει σημαντικές επιπτώσεις στους εργαζομένους σε άτυπη απασχόληση, με περιορισμένη πρόσβαση σε υπηρεσίες υγείας και κοινωνική προστασία. Τα στοχευμένα μέτρα πολιτικής θα μπορούσαν να εμποδίσουν τους μη προστατευόμενους εργαζομένους και τις πλέον ευπαθείς ομάδες να βυθιστούν βαθύτερα στη φτώχεια και θα μπορούσαν επίσης να βελτιώσουν τα μέσα βιοπορισμού τους κατά τη διάρκεια της ανάκαμψης.

                  (22)

                  Η κρίση της νόσου COVID-19 πλήττει δυσανάλογα τις ευπαθείς ομάδες και επιδεινώνει τις υφιστάμενες κοινωνικές προκλήσεις. Το ποσοστό των ατόμων που αντιμετωπίζουν κίνδυνο φτώχειας ή κοινωνικού αποκλεισμού ήταν ήδη υψηλό πριν από την κρίση, ιδίως μεταξύ των παιδιών, των ηλικιωμένων, των ατόμων με αναπηρία και των Ρομά, ενώ οι κοινωνικές μεταβιβάσεις κατάφεραν να μειώσουν τη φτώχεια σε περιορισμένο μόνο βαθμό. Η εισοδηματική ανισότητα ήταν από τις μεγαλύτερες στην Ένωση και τα συστήματα φορολογίας και παροχών σημείωναν μία από τις χειρότερες επιδόσεις όσον αφορά τη μείωσή της. Η κρίση απαιτεί μέτρα για την κάλυψη των κενών που είχαν ήδη εντοπιστεί κατά τα προηγούμενα έτη, και ιδίως στο σύστημα ελάχιστου εισοδήματος, το οποίο είναι ένα από τα λιγότερο επαρκή στην Ένωση για την έξοδο των αποδεκτών από τη φτώχεια. Εξακολουθούν να είναι επίκαιρα ζητήματα όπως η διασφάλιση κοινωνικής προστασίας για όλους, συμπεριλαμβανομένων των εργαζομένων σε άτυπη απασχόληση, των αυτοαπασχολούμενων και των νοικοκυριών με χαμηλό εισόδημα, η εξασφάλιση εισοδηματικής στήριξης, τροφίμων και επαρκών κοινωνικών υπηρεσιών, καθώς και η παροχή στέγασης και στήριξης έκτακτης ανάγκης για τους αστέγους. Η μεταρρύθμιση των κοινωνικών υπηρεσιών θα συμβάλει στη σταθεροποίηση του συστήματος, ενώ η ενίσχυση της συνεργασίας μεταξύ των υπηρεσιών υγείας και των κοινωνικών υπηρεσιών θα καταστήσει δυνατή την περαιτέρω προσέγγιση των ατόμων που δεν είναι σε θέση να φροντίσουν τους εαυτούς τους και των ατόμων με αναπηρία. Πολλά νοικοκυριά Ρομά, που ήταν βυθισμένα στη φτώχεια ήδη πριν από την κρίση, χρειάζονται υπηρεσίες διαμεσολάβησης, καθώς και βασικές υπηρεσίες και στήριξη.

                  (23)

                  Η ενισχυμένη παροχή υπηρεσιών εκπαίδευσης και κατάρτισης και η βελτίωση των δεξιοτήτων του εργατικού δυναμικού θα στηρίξουν επίσης σε μεγάλο βαθμό την ανάκαμψη και θα προωθήσουν τη βιώσιμη και χωρίς αποκλεισμούς ανάπτυξη μεσοπρόθεσμα. Υπάρχει ακόμη περιθώριο να βελτιωθούν η ποιότητα, η συνάφεια με την αγορά εργασίας και η συμμετοχικότητα της εκπαίδευσης και κατάρτισης στη Βουλγαρία. Η Βουλγαρία συγκαταλέγεται μεταξύ των κρατών μελών στα οποία το κοινωνικοοικονομικό υπόβαθρο έχει τη μεγαλύτερη επιρροή στα μαθησιακά αποτελέσματα. Η ένταξη των Ρομά στην εκπαίδευση εξακολουθεί να αποτελεί πρόκληση, καθώς τα ποσοστά πρόωρης εγκατάλειψης του σχολείου είναι ιδιαίτερα υψηλά μεταξύ των Ρομά και στις αγροτικές περιοχές. Το συνολικό επίπεδο ψηφιακών δεξιοτήτων του πληθυσμού (ηλικίας 16-74 ετών) είναι χαμηλό, συμπεριλαμβανομένων των νέων (ηλικίας 16-19 ετών). Η βελτίωση των ψηφιακών δεξιοτήτων, για παράδειγμα μέσω τίτλων και προγραμμάτων σπουδών με περισσότερο ψηφιακό προφίλ, θα μπορούσε να συμβάλει στην προσαρμογή στις αλλαγές της αγοράς εργασίας λόγω της ψηφιοποίησης και στην ανάγκη για ψηφιακή εξ αποστάσεως εργασία. Ταυτόχρονα, το 11 % των μαθητών εξακολουθεί να μην διαθέτει υπολογιστές και/ή πρόσβαση στο διαδίκτυο, ενώ 2 000 καθηγητές δεν έχουν υπολογιστές. Ως εκ τούτου, η τρέχουσα κατάσταση της εξ αποστάσεως μάθησης ενδέχεται να επιδεινώσει τις ήδη μεγάλες ανισότητες στην εκπαίδευση και κατάρτιση, παρά ορισμένα πρόσφατα μέτρα στήριξης. Περαιτέρω προσπάθειες για τη βελτίωση των ψηφιακών γνώσεων όλων των μαθητών και της πρόσβασής τους σε επαρκή τεχνική υποδομή θα έχουν θετικό μακροπρόθεσμο αντίκτυπο στην πρόσβασή τους στην εκπαίδευση, ιδίως όσον αφορά τις ευπαθείς ομάδες, συμπεριλαμβανομένων των Ρομά, και θα συμβάλουν έτσι στη μείωση των υψηλών ποσοστών σχολικής διαρροής τους.

                  (24)

                  Η κρίση της νόσου COVID-19 ανέδειξε τη στρατηγική σημασία μιας αποτελεσματικής δημόσιας διοίκησης και μιας εύρυθμα λειτουργούσας ψηφιακής διακυβέρνησης, συμπεριλαμβανομένων της ηλεκτρονικής υγείας και των ηλεκτρονικών δημόσιων συμβάσεων. Οι μεταρρυθμίσεις στον τομέα αυτόν τυγχάνουν στήριξης από την Ένωση, αλλά η εφαρμογή τους προχωρεί με πολύ αργούς ρυθμούς, γεγονός που επηρέασε αρνητικά την αποτελεσματικότητα του δημόσιου τομέα κατά τη διάρκεια της απαγόρευσης κυκλοφορίας. Ως εκ τούτου, η Βουλγαρία υστερεί στην παροχή ηλεκτρονικών υπηρεσιών, η χρήση των οποίων από τους πολίτες και τις επιχειρήσεις θα πρέπει να ενθαρρυνθεί. Θα πρέπει επίσης να αντιμετωπιστούν πλήρως τα ζητήματα που σχετίζονται με την κυβερνοασφάλεια και την ασφάλεια των υποδομών ζωτικής σημασίας. Στο μέλλον, η αποτελεσματική δημόσια διοίκηση θα είναι καίριας σημασίας για να διασφαλιστεί η έγκαιρη και αποτελεσματική εφαρμογή των μέτρων ανάκαμψης. Εξακολουθούν να έχουν ιδιαίτερη σημασία η συνεργασία και ο συντονισμός σε όλα τα επίπεδα διακυβέρνησης, μεταξύ άλλων όσον αφορά τις δημόσιες συμβάσεις και τις συμβάσεις παραχώρησης, καθώς και την εποπτεία της αγοράς. Η ισχυρότερη κανονιστική προβλεψιμότητα και σταθερότητα, ο αποτελεσματικός έλεγχος της εφαρμογής των πολιτικών και η μείωση της διοικητικής επιβάρυνσης θα βελτιώσουν το επιχειρηματικό περιβάλλον και θα προωθήσουν τις επενδύσεις, επηρεάζοντας θετικά την ταχύτητα της ανάκαμψης.

                  (25)

                  Για τη στήριξη της οικονομικής ανάκαμψης, θα είναι σημαντικό να επισπευσθούν ώριμα έργα δημόσιων επενδύσεων και να προωθηθούν οι ιδιωτικές επενδύσεις, μεταξύ άλλων μέσω σχετικών μεταρρυθμίσεων. Η κρίση της νόσου COVID-19 ανέδειξε περαιτέρω τη σημασία της ψηφιοποίησης και της καινοτομίας, τομείς στους οποίους η Βουλγαρία, και ιδίως οι ΜΜΕ της, σημειώνουν επιδόσεις πολύ κάτω από τον μέσο όρο της Ένωσης. Ένα σημαντικό παράδειγμα τέτοιου ζητήματος είναι το φάσμα που σχεδιάζεται να εκχωρηθεί στις πρωτοπόρες ζώνες 5G, το οποίο υπολείπεται αυτού που απαιτείται για την έγκαιρη και αποτελεσματική παροχή υπηρεσιών 5G. Πρέπει ακόμη να αντιμετωπιστούν τα γνωστά ζητήματα στο πλαίσιο του συστήματος έρευνας και τριτοβάθμιας εκπαίδευσης, όπως ο κατακερματισμός, η χαμηλή χρηματοδότηση και η περιορισμένη μεταφορά γνώσης και τεχνολογίας. Ταυτόχρονα, η Βουλγαρία είναι η οικονομία της Ένωσης με την υψηλότερη ένταση πόρων, ενέργειας και εκπομπών αερίων του θερμοκηπίου, με σημαντικές επενδυτικές ανάγκες στους τομείς της ενέργειας και της απανθρακοποίησης, ώστε να διευκολυνθεί η μετάβαση στην κλιματική ουδετερότητα, όπως περιγράφεται στο εθνικό σχέδιο της Βουλγαρίας για την ενέργεια και το κλίμα.

                  (26)

                  Βρίσκονται σε πολύ πρώιμο στάδιο οι προσπάθειες μετασχηματισμού για την αντιμετώπιση της υψηλής ενεργειακής έντασης, της εξάρτησης σε μεγάλο βαθμό από τα ορυκτά καύσιμα και της μη αποδοτικής χρήσης της ενέργειας και των πόρων στη Βουλγαρία. Το εθνικό σχέδιο για την ενέργεια και το κλίμα τονίζει τη δέσμευση της Βουλγαρίας για την απανθρακοποίηση της οικονομίας της έως το 2050 στο πλαίσιο της Ευρωπαϊκής Πράσινης Συμφωνίας, αλλά αναφέρει επίσης την πρόθεσή της να διατηρήσει την εξάρτησή της από τις εγχώριες πηγές λιγνίτη από το 2050 και μετά. Η κάλυψη και η ποιότητα των υποδομών μεταφορών στη Βουλγαρία παραμένουν κάτω από τον ενωσιακό μέσο όρο και το διευρωπαϊκό δίκτυο μεταφορών εξακολουθεί να είναι ελλιπές. Το δίκτυο πολυτροπικών πλατφορμών, ορισμένα σιδηροδρομικά και οδικά τμήματα, τα ευρωπαϊκά συστήματα διαχείρισης της σιδηροδρομικής κυκλοφορίας και τα Συστήματα Ευφυών Μεταφορών εξακολουθούν να είναι ανεπαρκώς ανεπτυγμένα. Πρέπει να αντιμετωπιστούν σημαντικά περιβαλλοντικά ζητήματα, δεδομένου ότι επηρεάζουν τη βιώσιμη ανάπτυξη και δημιούργησαν πρόσθετους κινδύνους για την υγεία κατά τη διάρκεια της κρίσης της νόσου COVID-19. Η Βουλγαρία συγκαταλέγεται στα κράτη μέλη με τη μεγαλύτερη συχνότητα θανάτων που σχετίζονται με τη ρύπανση, ενώ η διαχείριση των αποβλήτων και η συμμόρφωση με τις υποχρεώσεις συλλογής και επεξεργασίας αστικών λυμάτων εξακολουθούν να αποτελούν πρόκληση. Ο προγραμματισμός του Ταμείου Δίκαιης Μετάβασης, που αποτελεί αντικείμενο πρότασης της Επιτροπής, για την περίοδο 2021-2027, θα μπορούσε να βοηθήσει τη Βουλγαρία να αντιμετωπίσει ορισμένες από τις προκλήσεις που δημιουργεί η μετάβαση σε κλιματικά ουδέτερη οικονομία, ιδίως στις περιοχές που καλύπτονται από το παράρτημα Δ της έκθεσης ανά χώρα του 2020. Με τον τρόπο αυτόν, η Βουλγαρία θα μπορέσει να αξιοποιήσει όσο το δυνατόν καλύτερα το εν λόγω Ταμείο.

                  (27)

                  Η ύπαρξη ενός εύρυθμα λειτουργικού πλαισίου αφερεγγυότητας θα είναι σημαντική για την ανάκαμψη της πραγματικής οικονομίας μετά την κρίση της νόσου COVID-19, η οποία ενδέχεται να επιφέρει σημαντική αύξηση των πτωχεύσεων. Το πλαίσιο αυτό θα καταστήσει επίσης δυνατή την ταχύτερη εξυγίανση των ΜΕΔ, περιορίζοντας με τον τρόπο αυτόν την περαιτέρω συσσώρευσή τους. Ταυτόχρονα, η αναποτελεσματικότητα του πλαισίου αφερεγγυότητας έχει ως αποτέλεσμα αργές και δαπανηρές διαδικασίες αφερεγγυότητας. Τον Ιούνιο του 2019, εγκρίθηκε ο χάρτης πορείας του πλαισίου αφερεγγυότητας και εντοπίστηκαν σχετικά κενά. Η Βουλγαρία έχει αρχίσει την εφαρμογή του και προετοιμάζει τα επόμενα βήματα, συμπεριλαμβανομένων των νομοθετικών αλλαγών και των δραστηριοτήτων ανάπτυξης ικανοτήτων.

                  (28)

                  Η Βουλγαρία θέσπισε το 2019 διάφορους νόμους με σκοπό τη μεταφορά των οδηγιών (ΕΕ) 2015/849 (7) και (ΕΕ) 2018/843 (8) του Ευρωπαϊκού Κοινοβουλίου και του Συμβουλίου (τέταρτη και πέμπτη οδηγία για την καταπολέμηση της νομιμοποίησης εσόδων από παράνομες δραστηριότητες), η εφαρμογή των οποίων εκκρεμεί. Η προσφάτως ολοκληρωθείσα εθνική εκτίμηση επικινδυνότητας καταδεικνύει αδυναμίες που πρέπει να μετριαστούν επειγόντως με στόχο την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Οι κίνδυνοι που συνδέονται με την παραχώρηση υπηκοότητας μέσω επενδυτικών προγραμμάτων και με τα εικονικά περιουσιακά στοιχεία δεν έχουν ακόμη αξιολογηθεί δεόντως. Πρέπει να σχεδιαστούν και να υλοποιηθούν μέτρα με σκοπό οι υπόχρεες οντότητες να εφαρμόσουν αποτελεσματικά το πλαίσιο για την καταπολέμηση της νομιμοποίησης εσόδων από παράνομες δραστηριότητες. Η αποτελεσματικότητα της εφαρμογής και της επιβολής του πλαισίου για την καταπολέμηση της νομιμοποίησης εσόδων από παράνομες δραστηριότητες είναι περιορισμένη και η χρήση χρηματοοικονομικών πληροφοριών είναι ανεπαρκής.

                  (29)

                  Ενώ οι ειδικές ανά χώρα συστάσεις που καθορίζονται στην παρούσα σύσταση («ειδικές ανά χώρα συστάσεις του 2020») επικεντρώνονται στην αντιμετώπιση των κοινωνικοοικονομικών επιπτώσεων της πανδημίας COVID-19 και στη διευκόλυνση της οικονομικής ανάκαμψης, οι ειδικές ανά χώρα συστάσεις του 2019 κάλυπταν επίσης μεταρρυθμίσεις που είναι απαραίτητες για την αντιμετώπιση μεσοπρόθεσμων και μακροπρόθεσμων διαρθρωτικών προκλήσεων. Οι ειδικές ανά χώρα συστάσεις του 2019 εξακολουθούν να ισχύουν και θα συνεχιστεί η παρακολούθησή τους καθ’ όλη τη διάρκεια του Ευρωπαϊκού Εξαμήνου του επόμενου έτους. Αυτό περιλαμβάνει τις ειδικές ανά χώρα συστάσεις του 2019 σχετικά με τις οικονομικές πολιτικές που σχετίζονται με τις επενδύσεις. Όλες οι ειδικές ανά χώρα συστάσεις του 2019 θα πρέπει να ληφθούν υπόψη για τον στρατηγικό προγραμματισμό της χρηματοδότησης της πολιτικής συνοχής μετά το 2020, μεταξύ άλλων για μέτρα μετριασμού και στρατηγικές εξόδου από την παρούσα κρίση.

                  (30)

                  Οι βουλγαρικές τράπεζες είναι, σε γενικές γραμμές, κερδοφόρες και επαρκώς κεφαλαιοποιημένες. Παρά κάποιες μειώσεις τα τελευταία έτη, το ποσοστό των ακαθάριστων ΜΕΔ και προκαταβολών (7,2 % το τρίτο τρίμηνο του 2019) παραμένει μεταξύ των υψηλότερων στην Ένωση, ιδίως από μη χρηματοοικονομικές εταιρείες και για εγχώριες τράπεζες, και στο πλαίσιο αυτό εξακολουθούν να είναι σημαντικές οι περαιτέρω προσπάθειες για την προώθηση μιας λειτουργικής δευτερογενούς αγοράς ΜΕΔ. Ο σχηματισμός προβλέψεων για τα ΜΕΔ ακολουθεί καθοδική πορεία από τα τέλη του 2018, ενώ συνοδεύεται ενίοτε από σχηματισμό ανεπαρκών προβλέψεων για τα υφιστάμενα ΜΕΔ που βρίσκονται σε μεγάλη καθυστέρηση. Η συνολική αξιολόγηση που διενήργησε η Ευρωπαϊκή Κεντρική Τράπεζα αποκάλυψε την ανάγκη αύξησης κεφαλαίου σε δύο τράπεζες. Η ανακεφαλαιοποίηση ολοκληρώνεται επί του παρόντος. Η αυξημένη παροχή ρευστότητας από τις τράπεζες για τον μετριασμό των επιπτώσεων της κρίσης της νόσου COVID-19 και για την αναζωογόνηση της οικονομικής ανάπτυξης θα πρέπει να συνδυάζεται με την εφαρμογή, από την πλευρά των τραπεζών, αξιολόγησης του πιστωτικού κινδύνου και συνετών πιστοδοτικών κριτηρίων, υγιών πρακτικών αποτίμησης και επακριβούς αναφοράς τυχόν επιδείνωσης της ποιότητας των στοιχείων ενεργητικού.

                  (31)

                  Η Επιτροπή παρακολουθεί την πρόοδο της Βουλγαρίας στους τομείς της δικαστικής μεταρρύθμισης και της καταπολέμησης της διαφθοράς στο πλαίσιο του μηχανισμού συνεργασίας και ελέγχου (ΜΣΕ). Συνεπώς, οι τομείς αυτοί δεν έχουν μέχρι στιγμής καλυφθεί από τις ειδικές ανά χώρα συστάσεις για τη Βουλγαρία, αλλά έχουν σημασία για την ανάπτυξη θετικού κοινωνικοοικονομικού περιβάλλοντος στη χώρα. Στην τελευταία έκθεση του ΜΣΕ του Οκτωβρίου του 2019 επισημαίνεται ότι η πρόοδος που σημείωσε η Βουλγαρία επαρκεί για την τήρηση των δεσμεύσεων που ανέλαβε η Βουλγαρία κατά την προσχώρησή της στην Ένωση. Η Βουλγαρία προέβη σε εκτεταμένη μεταρρύθμιση του νομικού της πλαισίου για την καταπολέμηση της διαφθοράς· ωστόσο, απαιτείται σταθερό ιστορικό επιδόσεων όσον αφορά τις τελεσίδικες καταδικαστικές αποφάσεις σε υποθέσεις διαφθοράς υψηλού επιπέδου για την οικοδόμηση της εμπιστοσύνης του κοινού. Επιπλέον, εξακολουθούν να υπάρχουν ορισμένες προκλήσεις, ιδίως η διασφάλιση αποτελεσματικών ποινικών ερευνών, η επανεξισορρόπηση του φόρτου εργασίας μεταξύ των δικαστηρίων και ο εξορθολογισμός των τοπικών εισαγγελικών αρχών. Μετά το τέλος του ΜΣΕ, η παρακολούθηση των μεταρρυθμίσεων θα διασφαλίζεται σε εθνικό επίπεδο από ένα εκ των υστέρων συμβούλιο και σε επίπεδο Ένωσης στο πλαίσιο του ολοκληρωμένου μηχανισμού για το κράτος δικαίου, καθώς και, κατά περίπτωση, στο πλαίσιο του Ευρωπαϊκού Εξαμήνου.

                  (32)

                  Το Ευρωπαϊκό Εξάμηνο παρέχει το πλαίσιο για συνεχή συντονισμό της οικονομικής πολιτικής και της πολιτικής για την απασχόληση στην Ένωση, ο οποίος μπορεί να συμβάλει σε μια βιώσιμη οικονομία. Στα εθνικά τους προγράμματα μεταρρυθμίσεων για το 2020, τα κράτη μέλη έχουν συνεκτιμήσει την πρόοδο που έχει σημειωθεί ως προς την εφαρμογή των Στόχων Βιώσιμης Ανάπτυξης (ΣΒΑ) των Ηνωμένων Εθνών. Με τη διασφάλιση της πλήρους εφαρμογής των ειδικών ανά χώρα συστάσεων του 2020, η Βουλγαρία θα συμβάλει στην πρόοδο ως προς την επίτευξη των ΣΒΑ και στην κοινή προσπάθεια να διασφαλιστεί η ανταγωνιστική βιωσιμότητα στην Ένωση.

                  (33)

                  Στο πλαίσιο του Ευρωπαϊκού Εξαμήνου του 2020, η Επιτροπή προέβη σε ολοκληρωμένη ανάλυση της οικονομικής πολιτικής της Βουλγαρίας και τη δημοσίευσε στην έκθεση του 2020 για τη χώρα. Επίσης αξιολόγησε το πρόγραμμα σύγκλισης του 2020, το εθνικό πρόγραμμα μεταρρυθμίσεων του 2020 και τη συνέχεια που δόθηκε στις ειδικές ανά χώρα συστάσεις οι οποίες είχαν απευθυνθεί προς τη Βουλγαρία κατά τα προηγούμενα έτη. Η Επιτροπή έλαβε υπόψη όχι μόνο τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Βουλγαρία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (34)

                  Υπό το πρίσμα της εν λόγω αξιολόγησης, το Συμβούλιο εξέτασε το πρόγραμμα σύγκλισης του 2020 και η γνώμη του (9) αποτυπώνεται ιδίως στη σύσταση 1 κατωτέρω,

            ΣΥΝΙΣΤΑ στη Βουλγαρία να μεριμνήσει το 2020 και το 2021 προκειμένου:

                  1.

                  Να λάβει όλα τα αναγκαία μέτρα, σύμφωνα με τη γενική ρήτρα διαφυγής του συμφώνου Σταθερότητας και Ανάπτυξης, για την αποτελεσματική αντιμετώπιση της πανδημίας COVID-19, την ενίσχυση της οικονομίας και τη στήριξη της επακόλουθης ανάκαμψης· όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων· να κινητοποιήσει επαρκείς οικονομικούς πόρους για την ενίσχυση της ανθεκτικότητας, της προσβασιμότητας και της ικανότητας του συστήματος υγείας και να διασφαλίσει ισορροπημένη περιφερειακή κατανομή των εργαζομένων στον τομέα της υγείας, σύμφωνα με τις ανάγκες του πληθυσμού.

                  2.

                  Να εξασφαλίσει επαρκή κοινωνική προστασία και βασικές υπηρεσίες για όλους και να ενισχύσει τις ενεργητικές πολιτικές για την αγορά εργασίας· να βελτιώσει την πρόσβαση στην εργασία εξ αποστάσεως και να προωθήσει τις ψηφιακές δεξιότητες και την ισότιμη πρόσβαση στην εκπαίδευση· να αντιμετωπίσει τις ελλείψεις όσον αφορά την επάρκεια του συστήματος ελάχιστου εισοδήματος.

                  3.

                  Να εξορθολογίσει και να επιταχύνει τις διαδικασίες για την παροχή αποτελεσματικής στήριξης στις ΜΜΕ και τους αυτοαπασχολούμενους, διασφαλίζοντας επίσης τη συνεχή πρόσβασή τους σε χρηματοδότηση και ευέλικτες ρυθμίσεις πληρωμής· να επισπεύσει ώριμα έργα δημόσιων επενδύσεων και να προωθήσει τις ιδιωτικές επενδύσεις για τη στήριξη της οικονομικής ανάκαμψης· να επικεντρώσει τις επενδύσεις στην πράσινη και την ψηφιακή μετάβαση, ιδίως στην καθαρή και αποδοτική παραγωγή και χρήση ενέργειας και πόρων, σε περιβαλλοντικές υποδομές και σε βιώσιμες μεταφορές, συμβάλλοντας στην προοδευτική απανθρακοποίηση της οικονομίας, μεταξύ άλλων και στις περιφέρειες εξόρυξης άνθρακα.

                  4.

                  Να ελαχιστοποιήσει τη διοικητική επιβάρυνση των επιχειρήσεων βελτιώνοντας την αποτελεσματικότητα της δημόσιας διοίκησης και ενισχύοντας την ψηφιακή διακυβέρνηση· να εξασφαλίσει την αποτελεσματική λειτουργία του πλαισίου αφερεγγυότητας· να εντείνει τις προσπάθειες για να διασφαλίσει την επαρκή εκτίμηση επικινδυνότητας, τον μετριασμό των κινδύνων, την αποτελεσματική εποπτεία και επιβολή του πλαισίου για την καταπολέμηση της νομιμοποίησης εσόδων από παράνομες δραστηριότητες.

         Βρυξέλλες, 20 Ιουλίου 2020.

               Για το Συμβούλιο

               Η Πρόεδρος

            J. KLOECKNER

         (1)  ΕΕ L 209 της 2.8.1997, σ. 1.

         (2)  ΕΕ L 306 της 23.11.2011, σ. 25.

         (3)  ΕΕ C 301 της 5.9.2019, σ. 8.

         (4)  Κανονισμός (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (ΕΕ L 209 της 2.8.1997, σ. 6).

         (5)  Κανονισμός (ΕΕ) 2020/460 του Ευρωπαϊκού Κοινοβουλίου και του Συμβουλίου, της 30ής Μαρτίου 2020, για την τροποποίηση των κανονισμών (ΕΕ) αριθ. 1301/2013, (ΕΕ) αριθ. 1303/2013 και (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της επιδημικής έκρηξης της COVID-19 (Πρωτοβουλία επενδύσεων για την αντιμετώπιση του κορωνοϊού) (ΕΕ L 99 της 31.3.2020, σ. 5).

         (6)  Κανονισμός (ΕΕ) 2020/558 του Ευρωπαϊκού Κοινοβουλίου και του Συμβουλίου, της 23ης Απριλίου 2020, για την τροποποίηση των κανονισμών (ΕΕ) αριθ. 1301/2013 και (ΕΕ) αριθ. 1303/2013 όσον αφορά ειδικά μέτρα για την παροχή έκτακτης ευελιξίας στη χρήση των Ευρωπαϊκών Διαρθρωτικών και Επενδυτικών Ταμείων για την αντιμετώπιση της επιδημικής έκρηξης της COVID-19 (ΕΕ L 130 της 24.4.2020, σ. 1).

         (7)  Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής (ΕΕ L 141 της 5.6.2015, σ. 73).

         (8)  Οδηγία (ΕΕ) 2018/843 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την τροποποίηση της οδηγίας (ΕΕ) 2015/849 σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, και για την τροποποίηση των οδηγιών 2009/138/ΕΚ και 2013/36/ΕΕ (ΕΕ L 156 της 19.6.2018, σ. 43).

         (9)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.